ใบโพธิ์จับคู่ธุรกิจ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ลูกค้าฮิตตั้งกองทุนส่วนบุคคล ร่วมถือหุ้นเอสเอ็มอีมีอนาคต
โพสต์ทูเดย์ — “ไทยพาณิชย์” จับคู่ ลูกค้าเอสเอ็มอีตั้งกองทุนส่วนบุคคลขยายส่วนทุน เพิ่มโอกาสเข้าถึงสินเชื่อ 
นายศิริชัย สมบัติศิริ รองผู้จัดการใหญ่ ธนาคารไทยพาณิชย์ เปิดเผยว่า ปัจจุบันลูกค้าธุรกิจขนาดกลางและขนาดย่อม (เอสเอ็มอี) เริ่มหันมาสนใจการดำเนินธุรกิจในรูปแบบกองทุนส่วนบุคคล โดยมีธนาคารเป็นตัวกลางในการจับคู่ลูกค้าเอสเอ็มอีกับกองทุนส่วนบุคคลที่ต้องการลงทุนในธุรกิจเอสเอ็มอี ซึ่งคนกลุ่มนี้จะมีเงินทุน แต่ไม่มีกิจการ ขณะที่ลูกค้าเอสเอ็มอีของธนาคารมีกิจการ แต่ต้องการส่วนทุนเพิ่ม ทำให้เพิ่มโอกาสในการเข้าถึงสินเชื่อ และขยายกิจการในระยะยาว
สำหรับผู้บริหารกองทุนจะเป็นคนรุ่นใหม่ จบการศึกษาจากต่างประเทศ เก่งด้านการจัดการ และมีเงิน ซึ่งเดิมอาจเป็นลูกจ้าง แต่ลาออกเพราะต้องการมีกิจการเป็นของตัวเอง ก็จะใช้วิธีติดตามตลาดและกลุ่มสินค้าเอสเอ็มอีที่น่าสนใจ เพื่อเสนอตัวเป็นผู้บริหารกองทุนด้วยการใส่เงินและขอถือหุ้น ซึ่งกลุ่มคนเหล่านี้จะติดต่อมายังธนาคาร เพื่อให้ธนาคารเสนอลูกค้าเอสเอ็มอีที่มีความน่าสนใจ ตรงกลุ่มเป้าหมายที่ต้องการเข้าไปร่วมทุน จากนั้นธนาคารก็จะไปเสนอลูกค้า หากสนใจก็ร่วมเป็นพันธมิตร
อย่างไรก็ดี รูปแบบการจัดตั้งกองทุนส่วนบุคคลก็ยังเผชิญปัญหาหลักจากลูกค้าเอสเอ็มอีหวงแหนในกิจการของตัวเองที่รักษามานาน แต่ที่ผ่านมาก็มีลูกค้าเอสเอ็มอีประสบความสำเร็จในการจัดตั้งกองทุนส่วนบุคคล 2 ราย เป็นธุรกิจร้านขายของ และเข้าจดทะเบียนในตลาดหลักทรัพย์แล้ว 
“ตอนนี้ก็มีธุรกิจส่งออกอาหารที่สนใจเจรจากันอยู่ ถ้าใช้รูปแบบนี้ ต่อไปธนาคารก็กล้าให้สินเชื่อมากขึ้น ดอกเบี้ยที่ให้ก็ต่ำลง แต่ธนาคารไม่ได้เป็นฝ่ายรับรอง เป็นเพียงตัวกลาง เป็นคนแนะนำให้ อยู่ที่ลูกค้าจะเจรจากันเอง ซึ่งจะทำให้ลูกค้าเอสเอ็มอีมีส่วนทุนมากขึ้น ลูกค้าที่สนใจทำกองทุนส่วนบุคคลจะเป็นเอสเอ็มอีขนาดกลาง มีรายได้ปีละ 75500 ล้านบาท” นายศิริชัย กล่าว
นอกจากนั้น ธนาคารได้สอบถามความต้องการลูกค้าเอสเอ็มอีในช่วงนี้ พบว่าต้องการให้ธนาคารช่วยเหลือให้วงเงินการจองธุรกรรมป้องกันความเสี่ยงอัตราแลกเปลี่ยนล่วงหน้า (ฟอร์เวิร์ด) เพื่อดูแลค่าเงินบาท แต่เงินบาทที่แข็งค่าช่วงนี้ไม่ได้ส่งผลกระทบต่อลูกค้าของธนาคารมากนัก เพราะระยะหลังลูกค้ามีการปรับตัวสร้างมูลค่าเพิ่มตลอด รวมทั้งขยายการส่งออกไปยังตลาดใหม่ เช่น จีน อินเดีย ตะวันออกกลาง ซึ่งมีกำลังซื้อมากกว่ายุโรป และสหรัฐ